SKRIFTLIG FORESPØRGSEL E-0866/00

af Erik Meijer (GUE/NGL) til Kommissionen

(22. marts 2000)

Om: Beskyttelse af forbrugerne mod mangler i det nødvendige udstyr til den nye DAB-teknologi

1. Er Kommissionen bekendt med de nyligt offentliggjorte artikler i tidsskrifterne New Scientist den 12. februar 2000 og Hifi Choice i februar 2000, hvori det om udsendelser transmitteret med den nye digitale radioteknik (benævnt Digital Audio Broadcasting, DAB) blev anført:

a) at køberne af DAB-radioudstyr stilles næsten CD-lydkvalitet i udsigt, skønt kvaliteten af visse typer musik i virkeligheden er dårligere end lydkvaliteten ved FM-radiotransmission,

b) at DAB-teknikken fjerner en del af lydbilledet og undertiden tilføjer støj, hvorved lyd, som ikke umiddelbart findes på originalindspilningen af en CD eller er lagt ind i et DAB-bånd, kan blive stærkt forvrænget,

c) at anskaffelsesprisen for en DAB-radio i øjeblikket udgør mindst 800 euro og sagtens kan løbe op i godt 1 600 euro, og

d) at en stor del af problemet skyldes afhængigheden af den internationale standard på 48 kilohertz og de efter denne frekvens afstemte chips, som benyttes i radioerne, skønt det i modsætning til de oprindelige forventninger ville give et bedre resultat af benytte 32 kilohertz?

2. Deler Kommissionen forventningerne om, at den endnu ganske kostbare DAB-teknologi inden for en overskuelig fremtid bliver til at betale for en stadig større gruppe forbrugere, og at et stigende salg kan medføre, at stadig flere købere påføres ulemperne ved denne teknik, således at der nu er al mulig grund til ikke at vente længere med foranstaltninger til beskyttelse af forbrugerne mod yderligere udbredelse af et mangelfuldt produkt?

3. Er Kommissionen villig til at træffe forholdsregler, som kan udvirke,

a) at forbrugere, som allerede har investeret i den nye DAB-teknologi i forventning om at have erhvervet sig topkvalitet får kompensation af producenten for deres køb,

b) at der iværksættes foranstaltninger, som medfører tilpasning eller forbedring af denne teknologi, og

c) at radiosenderne tilpasser deres signaler for således at forbedre modtagekvaliteten?

Svar afgivet på Kommissionens vegne af Erkki Liikanen

(3. maj 2000)

1. Kommissionen er bekendt med de spørgsmål, det ærede medlem har rejst.

Artiklerne fokuserer på det DAB-system, som er udviklet under Eureka 147-forskningsprojektet, og som Det Europæiske Standardiseringsinstitut for Telekommunikation (ETSI) har standardiseret(1). De tager imidlertid samtidig et problem op, som har mere generelt tilsnit. Ethvert transmissionssystem, der benytter digital kompression, vil komme ud for de samme vanskeligheder, hvis udgangsmaterialet for udsendelsen allerede er komprimeret under produktionsfasen.

En sådan sammenkædning af digitale kompressionssystemer forringer kvaliteten af den udsendelse, den endelige bruger modtager. Alle unøjagtigheder forplanter sig videre i kæden, således at den endelige radioudsendelse kan være af dårligere kvalitet end det oprindelige input.

Problemet er allerede beskrevet og løst inden for digitalt tv. Man er nu i stand til at benytte kompression til produktion og post-produktion og uden mærkbart kvalitetstab at foretage en yderligere kompression med henblik på digital transmission. Det er tænkeligt, at der inden for digital radio kan anvendes lignende teknikker, men så vidt Kommissionen er orienteret, findes en teknisk løsning ikke som hyldevare på radioområdet.

2. Hvad beskyttelse af forbrugerne angår, finder Kommissionen ikke, at der er behov for at give forbrugerne kompensation. DAB er stadig den standard, som radiostationerne ønsker at benytte. Kommissionens holdning til teknologi og standarder på de dynamiske og konvergerende kommunikationsmarkeder er at begrænse indgrebene mest muligt. Valgene skal træffes af markedet og forbrugerne. Og selv om DAB er en europæisk standard, er der ikke på EU-plan påbud om brug heraf.

3. Efter Kommissionens opfattelse bør radiostationerne hurtigst muligt finde en teknisk løsning på problemet med kædekompression. Problemet vil f.eks. kunne behandles i et projekt inden for femte rammeprogram. Der er imidlertid ingen tvivl om, at branchen kunne gøre mere for at advare om problemet og forbedre sin forretningsskik.

(1) ETS 300 401 osv.: DAB-specifikationer.